Is-Sejħa għall-Evidenza hija konsultazzjoni pubblika li tgħarbel l-effett kumulattiv tar-regoli l-ġodda tas-settur finanzjarju fis-seħħ mill-kriżi 'l hawn. Għaliha ġew riċevuti mijiet ta' tweġibiet mill-partijiet ikkonċernati, u dan ikkonferma li l-qafas ġenerali qiegħed jaħdem tajjeb u jappoġġja l-istabbiltà finanzjarja, aktar trasparenza u protezzjoni tal-investituri u tal-konsumaturi. Ir-riżultati tas-Sejħa għall-Evidenza se jibbażaw fuq dan il-qafas sabiex ikunu ta' appoġġ għat-tkabbir u jgħinu biex il-leġiżlazzjoni taħdem aħjar. Ir-rispons riċevut kien ta' appoġġ għal xi riformi ewlenin sabiex jittejjeb l-aċċess għal finanzjament għall-SMEs u għall-proġetti ta' investiment. Bħala rispons għall-kriżi finanzjarja, l-UE wettqet bidla radikali tar-regoli tagħha dwar is-servizzi finanzjarji billi adottat 40 att leġiżlattiv mill-2009 'il hawn. Dawn ir-riformi stabbilizzaw is-swieq, ikkapitalizzaw aħjar il-banek, reġġgħu lura l-fiduċja u għamlu s-sistema finanzjarja fl-UE aktar b'saħħitha u tiflaħ aktar. Fl-istess waqt, huwa importanti li jkun hemm verifika ta' jekk ir-regoli l-ġodda humiex qegħdin jaħdmu kif intenzjonat u meta ma jkunux, ma noqogħdux lura milli nipproponu bidliet. Il-Kummissjoni Ewropea, fis-Sejħa għall-Evidenza tagħha, ivvalutat l-interazzjoni bejn ir-regoli individwali u l-impatt ekonomiku kollu f'daqqa tagħhom, u indirizzat il-konsegwenzi mhux intenzjonati, l-inkonsistenzi u x-xquq fil-qafas regolatorju. Flimkien mal-Komunikazzjoni tal-lum hemm ukoll rapport separat dwar ir-Regolament dwar l-Infrastruttura tas-Suq Ewropew (l-EMIR), li jittratta kif għandhom jittejbu r-regoli għad-derivattivi barra l-Borża (l-OTCs), il-kontropartijiet ċentrali u r-repożitorji tat-tranżazzjonijiet. Il-Viċi President Valdis Dombrovskis, inkarigat mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali kif ukoll mill-Ewro u d-Djalogu Soċjali, qal: “L-Ewropa għandha bżonn regoli li jipproteġu lill-konsumaturi u jiżguraw stabbiltà finanzjarja, iżda li jippermettu wkoll lill-kumpaniji finanzjarji biex isellfu, jinvestu u jappoġġjaw it-tkabbir. It-tweġibiet għas-Sejħa għall-Evidenza jindikaw li r-regoli li ddaħħlu wara l-kriżi huma sodi iżda jistgħu jsiru aktar proporzjonati. Se nagħmlu aġġustamenti biex niksbu l-bilanċ it-tajjeb u nżidu l-finanzjament għall-ekonomija usa'. Irridu leġiżlazzjoni li jistħoqqilha rispett u li tirfed settur tas-servizzi finanzjarji sikur iżda dinamiku.” Jyrki Katainen, il-Viċi President responsabbli għall-Impjiegi, it-Tkabbir, l-Investiment u l-Kompetittività, irrimarka: “Il-Kummissjoni qiegħda tittratta r-regolamentazzjoni aħjar bl-akbar serjetà. Is-Sejħa għall-Evidenza dwar l-impatt kumulattiv tar-riformi tas-servizzi finanzjarji kienet eżerċizzju ferm importanti. Din urietna li l-qafas ġenerali huwa sod, u għenitna nikkonċentraw fuq temi ewlenin fil-leġiżlazzjoni, li fir-rigward tagħhom jista' jkun implimentat xi titjib. It-tweġibiet għall-konsultazzjoni pubblika kienu jiswew mitqilhom deheb fit-tisħiħ tal-linji ta' politika tal-Kummissjoni, u fl-iżgurar li l-qafas tagħna jappoġġja l-investiment u t-tkabbir tal-Unjoni Ewropea.” Abbażi ta' rieżami u analiżi bir-reqqa tat-tweġibiet kollha riċevuti għas-Sejħa għall-Evidenza u tad-diskussjonijiet matul is-seduta pubblika fi Brussell f'Mejju 2016, il-Kummissjoni kkonkludiet li kumplessivament il-qafas tas-servizzi finanzjarji ma hemmx bżonn li jinbidel. Madankollu, huma proposti azzjonijiet ta' segwitu mmirati sabiex il-qafas ikun irfinat f'dawn l-erba' oqsma li ġejjin: It-tneħħija ta' rbit regolatorju bla bżonn fuq il-finanzjament tal-ekonomija. F'xi każijiet, l-istess objettivi prudenzjali jistgħu jinkisbu b'mod li jiffavorixxi aktar it-tkabbir. Pereżempju, filwaqt li l-pakkett CRR2 li ġie adottat illum se jnaqqas ir-riskji fis-settur bankarju, il-Kummissjoni qiegħda tipproponi li r-regoli jkunu implimentati b'tali mod li jiżgura l-kapaċità tal-banek li jiffinanzjaw l-SMEs u partijiet oħra tal-ekonomija. Dan jippermetti li s-swieq tad-derivattivi u l-attivitajiet ta' finanzjament tal-kummerċ tal-UE jaħdmu kif suppost biex jgħinu lill-utenti aħħarin fil-ġestjoni tar-riskji tagħhom. Il-Kummissjoni se twettaq rieżami wkoll tat-trattament prudenzjali tal-infrastruttura u ta' investiment ta' terminu twil ieħor mill-kumpaniji tal-assigurazzjoni. It-titjib tal-proporzjonalità tar-regoli. Regoli aktar proporzjonati se jgħinu sabiex il-kompetizzjoni tingħata promozzjoni u se jtejbu r-reżiljenza tas-sistema finanzjarja billi jissalvagwardjaw id-diversità u d-dinamiżmu tagħha. Illum il-Kummissjoni qiegħda tipproponi li jittaffew il-piżijiet tar-rapportar għall-banek żgħar u mhux kumplessi u li jsir rieżami tal-ikklirjar tal-EMIR u tar-rekwiżiti ta' marġni għall-kumpaniji mhux finanzjarji, il-fondi ta' pensjoni u istituzzjonijiet finanzjarji żgħar (ara hawn taħt). Il-Kummissjoni se tikkunsidra wkoll modi kif ittejjeb il-proporzjonalità tar-regoli mingħajr ma tikkomprometti l-objettivi prudenzjali f'oqsma oħra, bħall-assigurazzjoni u l-ġestjoni tal-assi. It-tnaqqis ta' piżijiet regolatorji inutli. Ir-regoli għandhom jilħqu l-objettivi tagħhom bl-anqas spejjeż possibbli għall-impriżi u, fl-aħħar mill-aħħar, għall-utenti aħħarin u għall-ekonomija usa'. Fost miżuri oħrajn, il-Kummissjoni ħadet impenn li tnaqqas id-duplikazzjoni u r-rekwiżiti eċċessivi ta' rapportar u eventwalment se twettaq rieżami komprensiv dwar kif il-piżijiet jistgħu jitnaqqsu u kif ir-rapportar jista' jiġi kkonsolidat u ssimplifikat, mingħajr ma jkunu kompromessi l-objettivi regolatorji. Regoli li jkunu aktar konsistenti u jħarsu aktar 'il quddiem. Is-sejħa għall-evidenza enfasizzat għadd ta' inkonsistenzi u interazzjonijiet mhux intenzjonati bejn ir-regoli individwali. Eżempju ta' dan jirrigwarda l-interazzjoni bejn il-proporzjon ta' ingranaġġ tal-banek u l-obbligu tal-ikklirjar tal-EMIR, li tista' tikkomprometti l-objettiv tagħna li nippromwovu t-tnaqqis tar-riskji permezz tal-ikklirjar ċentrali, u qiegħda tiġi indirizzata fil-proposta tal-lum dwar is-CRR2. Bħala parti mill-għeluq tax-xquq li għad baqa' fil-qafas regolatorju, il-Kummissjoni se tadotta f'qasir żmien proposta għall-irkupru u għar-riżoluzzjoni tal-kontropartijiet ċentrali (CCPs). Sabiex ittejjeb il-protezzjoni tal-investitur u tal-konsumatur, il-Kummissjoni se tippubblika Pjan ta' Azzjoni fl-2017 li jistabbilixxi l-passi li għandhom jittieħdu biex jinbena suq uniku aktar profond għas-servizzi finanzjarji għall-konsumatur. L-azzjonijiet ta' segwitu dettaljati huma stabbiliti f'Komunikazzjoni tal-Kummissjoni u d-Dokument ta' Ħidma tal-Persunal li jakkumpanjaha, li l-Kummissjoni qiegħda tippreżenta llum. Il-Kummissjoni se twettaq monitoraġġ tal-progress fl-implimentazzjoni tal-impenji politiċi rispettivi u se tippubblika s-sejbiet tagħha u l-passi li jmiss qabel tmiem l-2017. Is-sejħa għall-evidenza ma għandhiex titqies bħala eżerċizzju ta' darba. Il-prinċipji tar-Regolamentazzjoni Aħjar se jibqgħu jiġu applikati b'mod rigoruż fl-iżvilupp tal-proposti leġiżlattivi tal-Kummissjoni billi jiġi vvalutat l-impatt tagħhom, l-ispejjeż tal-konformità jinżammu kemm jista' jkun baxxi u tiġi żgurata l-proporzjonalità. Ir-Rieżami tal-EMIR Sabiex jikkumplimenta s-segwitu għas-Sejħa għall-Evidenza, il-Kummissjoni llum ippubblikat ukoll rapport dwar ir-rieżami tal-EMIR, ir-Regolament dwar id-derivattivi barra l-Borża (OTC), il-kontropartijiet ċentrali u r-repożitorji tat-tranżazzjonijiet. L-objettiv ewlieni tal-EMIR huwa li jġesti u jwettaq monitoraġġ tar-riskji li jfeġġu mis-swieq tad-derivattivi għall-istabbiltà finanzjarja. Ir-rapport huwa parti minn proċess li jista' jwassal għal xi emendi mmirati tal-EMIR fil-bidu tal-2017. Dan jispjega kwistjonijiet li identifikaw il-partijiet ikkonċernati fir-rigward tal-implimentazzjoni ta' dawk ir-rekwiżiti li diġà japplikaw (jiġifieri, ir-rekwiżiti tar-rapportar lir-repożitorji tat-tranżazzjonijiet u tal-mitigazzjoni tar-riskju operazzjonali) kif ukoll kwistjonijiet iffaċċjati fit-tħejjija għar-rekwiżiti tal-ikklirjar u ta' marġni. Jipprovdi wkoll ġabra fil-qosor tal-oqsma li fihom it-tweġibiet għall-konsultazzjoni u l-input speċifiku riċevut mill-korpi u l-awtoritajiet tal-UE indikaw li tista' tkun meħtieġa azzjoni biex ikun żgurat li l-objettivi tal-EMIR jintlaħqu b'mod aktar proporzjonat, effiċjenti u effettiv. Hija ppjanata reviżjoni REFIT tal-EMIR għall-bidu tal-2017 sabiex jitneħħew l-ispejjeż u l-piżijiet sproporzjonati għall-kumpaniji ż-żgħar fis-settur finanzjarju, il-korporazzjonijiet u l-fondi ta' pensjoni u jkunu ssimplifikati r-regoli mingħajr ma titpoġġa f'riskju l-istabbiltà finanzjarja. Sfond L-approċċ għas-Sejħa għall-Evidenza huwa appoġġjat mill-Parlament Ewropew u mill-Istati Membri. Din tagħti kontribut ewlieni għall-aġenda tal-Kummissjoni għal Regolamentazzjoni Aħjar u għall-programm dwar l-idoneità u l-prestazzjoni tar-regolamentazzjoni (REFIT), li jiżgura li l-leġiżlazzjoni tal-UE tissarraf f'riżultati għaċ-ċittadini u għan-negozji b'mod effettiv, effiċjenti u bl-anqas spejjeż possibbli. Hija l-ewwel eżempju ta' eżerċizzju ta' din ix-xorta fuq livell globali. Il-G20, il-Bord għall-Istabbiltà Finanzjarja u l-Kumitat ta' Basel dwar is-Superviżjoni Bankarja wkoll qegħdin jieħdu inizjattivi biex jivvalutaw il-koerenza kumplessiva tar-riformi li twettqu madwar id-dinja. Għal aktar informazzjoni Ara l-Mistoqsijiet u t-Tweġibiet tagħna Sejħa għall-Evidenza – Komunikazzjoni u Dokument ta' Ħidma tal-Persunal Rapport dwar ir-rieżami tal-EMIR Proposta dwar il-pakkett tas-CRR2 – stqarrija għall-istampa